Miljoene rande se Covid-hulp beland in 'verkeerde rekening' | Maroela Media
Die hooggeregshof in Pretoria het 'n bewaringsbevel van meer as R3,2 miljoen aan die Batebeslagleggingseenheid toegestaan nadat geld bedrieglik, of moontlik verkeerdelik, in die bankrekening van ene Tshepang Phohole inbetaal is.
Sipho Ngwema, woordvoerder van die Nasionale Vervolgingsgesag (NVG), het gesê Phohole is 'n werker van 'n kliënt van CSG Resourcing, wat saam met verskeie ander werkers van die onderneming se kliënte 'n uitbetaling van die Werkloosheidsversekeringsfonds (WVF) ontvang het.
CSG Resourcing, 'n arbeidsmakelaar met verskeie kliënte, het WVF-eise van meer as R5,6 miljoen namens sy kliënte by die fonds ingedien.
Die onderneming moes die geld uit die Covid-19-noodverligtingsfonds aan meer as 200 werkers van verskillende maatskappye uitbetaal en is deur die WVF goedgekeur om dit te doen.
Die geld moes in 'n gespesifiseerde bankrekening van CSG Resourcing betaal word, maar is in 'n bankrekening van Phohole inbetaal, het Ngwema gesê.
"CSG Resourcing het navraag gedoen omdat die geld nie in sy bankrekening gewys het nie al het die WVF die betaling goedgekeur."
Die onderneming het die voorval by die polisie aangemeld wat dit na die Finansiële Inligtingsentrum verwys het vir dringende ingryping.
"Die polisieondersoek duur voort en die betrokke wetstoepassingsowerhede wag op 'n verklaring van die WVF oor hoe die Covid-19-noodverligtingsbetaling gemanipuleer is om in Phohole se bankrekening betaal te word," het Ngwema gesê.
Die aanvanklike ondersoek dui daarop dat Phohole dadelik van die geld na sommige van sy ander bankrekeninge en dié van verskeie ander mense oorbetaal het, optrede wat as bedrog of diefstal beskou word.
Die verskillende rekeninge is daarna gebruik om die geld weer na ander rekeninge oor te dra in 'n poging om die oorsprong van die geld te verdoesel. Ngwema sê dit kom neer op geldwassery.
Die Finansiële Inligtingsentrum het op 4 Junie kennisgewings aan die banke uitgereik dat die rekeninge gevries moet word. Dit is egter net 'n tydelike maatreël wat 10 dae lank geld en word gebruik om wetstoepassers kans te gee om die geld te probeer terugkry.
Die man is ANC top bestuur materiaal.
Verwag enige oomblik dat Lindiwe Sisulu daai een van Waterwese, eene Tshepang Phohole gaan aanstel teen R1.5 miljoen 'n jaar. Geen CV nie net….I like the cut of your jib!
Wys jou wie werk met die geld
Hoop hy word lank weggebere. Of gaan daar nou eers weer jare lange ondersoeke gedoen moet word
Mooi man, dit is mos hoe dit gedoen moet word. Sien niks daarmee verkeerd nie. Ek gaan nou my rekening besonderhede voorlê vir die nodige oorpladong. By voorbaat dankie